CELEX: 32016R0709
Language: sl
Date: 2016-01-26 00:00:00
Title: Delegirana uredba Komisije (EU) 2016/709 z dne 26. januarja 2016 o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi, ki določajo pogoje za uporabo odstopanj glede valut, v katerih je razpoložljivost likvidnih sredstev omejena (Besedilo velja za EGP)

13.5.2016   
            
            
               SL
            
            
               Uradni list Evropske unije
            
            
               L 125/1
            
         DELEGIRANA UREDBA KOMISIJE (EU) 2016/709
   z dne 26. januarja 2016
   o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi, ki določajo pogoje za uporabo odstopanj glede valut, v katerih je razpoložljivost likvidnih sredstev omejena
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1), in zlasti člena 419(5) Uredbe,
   ob upoštevanju naslednjega:
   
               (1)
            
            
               Baselski odbor za bančni nadzor je vzpostavil mednarodne standarde v zvezi s količnikom likvidnostnega kritja in orodji za spremljanje likvidnostnega tveganja (2) (standardi BCBS).
            
         
               (2)
            
            
               Za zagotavljanje učinkovitega nadzora in uporabe odstopanj iz člena 419(2) Uredbe (EU) št. 575/2013 in učinkovito spremljanje skladnosti institucij z zahtevami, ki se uporabljajo za navedena odstopanja, bi institucije v skladu s standardi BCBS morale pristojne organe obvestiti, ko nameravajo uporabiti navedena odstopanja ali ko nameravajo pomembno spremeniti uporabo navedenih odstopanj.
            
         
               (3)
            
            
               Standardi BCBS določajo vodilna načela za nadzornike v jurisdikcijah, kjer ni dovolj visokokakovostnih likvidnih sredstev. V skladu z načelom 3 navedenih vodilnih načel za nadzornike morajo institucije za to, da dokažejo utemeljene potrebe, pred uporabo katerega koli odstopanja v največji možni meri sprejeti razumne ukrepe za zagotavljanje, da se uporabljajo visokokakovostna likvidna sredstva, in za zmanjšanje splošne ravni likvidnostnega tveganja, da izboljšajo skladnost z zahtevo glede likvidnostnega kritja.
            
         
               (4)
            
            
               V skladu z načeloma 1 in 4 vodilnih načel za nadzornike iz standardov BCBS je nujno zagotoviti, da institucije odstopanj ne uporabljajo iz gospodarskih razlogov, da bi z izbiro alternativnih visokokakovostnih likvidnostnih sredstev, ki povečajo donos, tako povečale svoje dobičke. V skladu z navedenimi načeli je nujna tudi vzpostavitev mehanizma za omejevanje uporabe odstopanj za zmanjševanje tveganja nedonosnosti alternativnih sredstev. Ob upoštevanju standardov BCBS je nujno predvideti tudi ustrezne odbitke za namene odstopanja iz člena 419(2)(a) Uredbe (EU) št. 575/2013 in določiti pravila o proviziji za namene odstopanja iz člena 419(2)(b) navedene uredbe. Zlasti v zvezi z odstopanjem iz člena 419(2)(b) Uredbe (EU) št. 575/2013 bi morala biti provizija za zagotavljanje, da je cena, ki jo institucija plača za kreditno linijo centralne banke, poštena, sestavljena iz dveh elementov. Prvi bi moral izravnati višji donos od sredstev, ki so namenjena za zavarovanje kreditne linije, da se zagotovi, da določanje cene odraža koristi, ki se obračunajo ne glede na trenutno črpani znesek. Drugi element bi moral odražati znesek črpane kreditne linije.
            
         
               (5)
            
            
               V skladu z načelom 2 vodilnih načel za nadzornike iz standardov BCBS bi morala biti uporaba odstopanj omejena za vse institucije z izpostavljenostmi v zadevni valuti. V skladu s členom 419(3) Uredbe (EU) št. 575/2013 so uporabljena odstopanja obratno sorazmerna z razpoložljivostjo ustreznih sredstev. Zato bi morala biti uporaba odstopanj omejena na odstotek neto likvidnostnih odlivov kreditne institucije v zadevni valuti, ki ustreza zadevnemu pomanjkanju likvidnih sredstev v navedeni valuti.
            
         
               (6)
            
            
               Ta uredba temelji na osnutkih regulativnih tehničnih standardov, ki jih je Komisiji predložil Evropski bančni organ (v nadaljnjem besedilu: EBA).
            
         
               (7)
            
            
               EBA je opravila odprta javna posvetovanja o osnutkih regulativnih tehničnih standardov, na katerih temelji ta uredba, analizirala potencialne povezane stroške in koristi ter prosila za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (3).
            
         
               (8)
            
            
               V skladu s postopkom iz člena 15 Uredbe (EU) št. 1093/2010 je Komisija po tem, ko je osnutek regulativnega standarda skupaj z utemeljitvijo sprememb poslala nazaj EBA, potrdila osnutek regulativnega standarda, ki ga je predložila EBA, skupaj s spremembami. EBA je predložila uradno mnenje, ki podpira navedene spremembe –
            
         SPREJELA NASLEDNJO UREDBO:
   Člen 1
   Predmet
   Ta uredba določa pogoje za uporabo odstopanj iz člena 419(2) Uredbe (EU) št. 575/2013 v zvezi z valutami, v katerih je razpoložljivost likvidnih sredstev omejena.
   Člen 2
   Obveščanje o odstopanju
   1.   Kreditna institucija pristojni organ obvesti, da namerava uporabiti eno ali obe odstopanji iz člena 419(2) Uredbe (EU) št. 575/2013. Obvestilo se v pisni obliki predloži 30 dni pred datumom prve uporabe odstopanja.
   Če institucija namerava pomembno spremeniti svojo uporabo odstopanj, kot jih je sporočila v skladu s prvim pododstavkom, mora pristojni organ o tem obvestiti 30 dni pred datumom prve uporabe takšne spremembe.
   V izjemnih okoliščinah, kadar zaradi nenadnih dogodkov na trgu, neobičajnih dogodkov ali drugih dejavnikov izven nadzora institucije pristojnih organov o pomembni spremembi ni mogoče obvestiti 30 dni pred prvo uporabo pomembne spremembe, institucije pristojnim organom pred njeno uporabo predložijo prehodno obvestilo. Prehodno obvestilo vsebuje opis narave pomembne spremembe skupaj z navedbo obsega, v katerem se lahko uporabi načrtovano odstopanje, izraženega kot odstotek likvidnih sredstev, ki jih mora imeti institucija, da izpolni zahtevo glede likvidnostnega kritja. Prehodno obvestilo je treba v 30 dneh od prve uporabe katerega koli odstopanja dopolniti z obvestilom v skladu z drugim pododstavkom.
   Institucije pristojne organe letno obveščajo, ali nameravajo še naprej uporabljati odstopanje, sporočeno v skladu s prvim pododstavkom.
   2.   Obvestilo iz prvega pododstavka odstavka 1 navaja naslednje informacije:
   
               (a)
            
            
               navedbo, ali je obvestilo povezano z odstopanjem iz člena 419(2)(a) Uredbe (EU) št. 575/2013 ali odstopanjem iz člena 419(2)(b) navedene uredbe ali z obema;
            
         
               (b)
            
            
               potrditev skladnosti s pogoji iz člena 419(3) Uredbe (EU) št. 575/2013 in zahtevami iz člena 3 te uredbe;
            
         
               (c)
            
            
               če je obvestilo povezano z odstopanjem iz člena 419(2)(a) Uredbe (EU) št. 575/2013, potrditev skladnosti z zahtevami iz člena 4 te uredbe;
            
         
               (d)
            
            
               če je obvestilo povezano z odstopanjem iz člena 419(2)(b) Uredbe (EU) št. 575/2013, potrditev skladnosti z zahtevami iz členov 5 in 6 te uredbe;
            
         
               (e)
            
            
               oceno prihodnje uporabe odstopanja s strani institucije v smislu uporabljenih odstopanj, izraženo kot odstotek, in njeno spreminjanje s časom skupaj s primerjavo likvidnostne pozicije institucije, če uporablja odstopanja iz člena 419(2) Uredbe (EU) št. 575/2013, in njeno likvidnostno pozicijo, če ne uporablja odstopanj iz navedenega člena.
            
         Člen 3
   Ocena utemeljenih potreb
   Institucija ima utemeljene potrebe po likvidnih sredstvih za namene člena 419(3) Uredbe (EU) št. 575/2013 samo, če sta izpolnjena naslednja pogoja:
   
               (a)
            
            
               institucija je s skrbnim upravljanjem likvidnosti zmanjšala potrebo po likvidnih sredstvih v vseh vejah poslovanja, ki jih opravlja institucija;
            
         
               (b)
            
            
               imetje njenih likvidnih sredstev je skladno z razpoložljivostjo teh sredstev v zadevni valuti.
            
         Člen 4
   Uporaba odstopanja iz člena 419(2)(a) Uredbe (EU) št. 575/2013
   1.   Institucija pred uporabo odstopanja iz člena 419(2)(a) Uredbe (EU) št. 575/2013 sprejme vse razumne ukrepe za izpolnitev zahteve glede likvidnostnega kritja iz člena 412 navedene uredbe.
   2.   Institucija zagotovi, da je vedno sposobna operativno identificirati likvidna sredstva, ki se uporabljajo za izpolnitev zahteve glede deviznega likvidnostnega kritja v tuji valuti, in likvidna sredstva, ki se vzdržujejo zaradi uporabe odstopanja iz člena 419(2)(a) Uredbe (EU) št. 575/2013.
   3.   Institucija zagotovi, da njen okvir upravljanja deviznega tveganja izpolnjuje naslednje pogoje:
   
               (a)
            
            
               valutne neusklajenosti, ki so posledica uporabe odstopanja iz člena 419(2)(a) Uredbe (EU) št. 575/2013, se ustrezno merijo, spremljajo, nadzorujejo in utemeljijo;
            
         
               (b)
            
            
               likvidna sredstva, ki niso skladna z razporeditvijo glede na valuto likvidnostnih odlivov po odbitku prilivov, se po potrebi lahko unovčijo v valuti države članice, kjer je pristojni organ;
            
         
               (c)
            
            
               pretekli dokazi v zvezi z obdobji stresnih situacij podpirajo sklep, da je institucija sposobna takoj unovčiti sredstva iz točke (b).
            
         4.   Institucija, ki uporablja likvidna sredstva v valuti, ki ni valuta države članice, kjer je pristojni organ, za kritje likvidnostnih potreb v valuti države članice, kjer je pristojni organ, poleg odbitka v skladu s členom 418 Uredbe (EU) št. 575/2013 uporabi 8-odstotni odbitek od vrednosti navedenih sredstev.
   Če so likvidna sredstva denominirana v valuti, s katero se na globalnih deviznih trgih ne trguje dejavno, je dodatni odbitek 8 % ali najvišja mesečna sprememba menjalnega tečaja med obema valutama v 10 letih pred relevantnim referenčnim datumom poročanja, kar je višje.
   Če je valuta države članice, kjer je pristojni organ, uradno vezana na drugo valuto v okviru mehanizma, ki centralni banki obeh valut zavezuje, da podpirata vezavo valut, lahko institucija uporabi odbitek, ki je enak širini razpona menjalnega tečaja.
   Člen 5
   Uporaba odstopanja iz člena 419(2)(b) Uredbe (EU) št. 575/2013
   1.   Institucija pred uporabo odstopanja iz člena 419(2)(b) Uredbe (EU) št. 575/2013 sprejme vse razumne ukrepe za izpolnitev zahteve glede likvidnostnega kritja iz člena 412 navedene uredbe.
   2.   Institucija od centralne banke v zvezi z valuto, v kateri je razpoložljivost likvidnih sredstev omejena, pridobi kreditno linijo, ki izpolnjuje naslednje pogoje:
   
               (a)
            
            
               kreditna linija določa, da ima institucija pravno zavezujočo pravico dostopa do kreditnih aranžmajev in da je navedena pravica določena v pisnem sporazumu;
            
         
               (b)
            
            
               po sklepu o zagotovitvi kreditne linije za dostop do kreditnih aranžmajev ni potrebna odločitev centralne banke o kreditu;
            
         
               (c)
            
            
               kreditne aranžmaje lahko institucija črpa takoj in ne pozneje kot en dan po obvestilu centralni banki;
            
         
               (d)
            
            
               kreditna linija je na voljo ves čas za obdobje, ki presega obdobje 30 dni iz zahteve glede likvidnostnega kritja iz člena 412(1) Uredbe (EU) št. 575/2013.
            
         3.   Institucija centralni banki predloži polno zavarovanje s premoženjem, ki je po vseh odbitkih s strani centralne banke v vsakem trenutku enako ali večje od najvišjega zneska, ki se lahko črpa iz kreditne linije.
   Člen 6
   Provizija, ki se plača za odobritev kreditne linije
   1.   Institucija plača provizijo, ki jo določi centralna banka. Provizijo za kreditno linijo iz člena 5(2) te uredbe sestavljata dva elementa in provizija zagotavlja, da zaradi uporabe odstopanja iz člena 419(2)(b) Uredbe (EU) št. 575/2013 ne pride do gospodarskih prednosti ali slabosti v primerjavi z institucijami, ki niso uporabile odstopanja.
   2.   Provizija, ki jo institucija plača za kreditno linijo, je vsota naslednjih sestavnih delov:
   
               (a)
            
            
               zneska, ki temelji na znesku črpane kreditne linije;
            
         
               (b)
            
            
               zneska, ki približno ustreza razliki med:
               
                           (i)
                        
                        
                           donosom od sredstev, uporabljenih za zavarovanje kreditne linije;
                        
                     
                           (ii)
                        
                        
                           donosom od reprezentativnega portfelja vrste sredstev, navedenih v točkah (a) do (d) člena 416(1) Uredbe (EU) št. 575/2013.
                        
                     
         Znesek iz točke (b) prvega pododstavka se lahko prilagodi tako, da upošteva pomembne razlike v kreditnem tveganju med skupinami sredstev iz navedene točke.
   Člen 7
   Omejitev uporabe odstopanj
   1.   Institucije pri uporabi odstopanj iz člena 419(2) Uredbe (EU) št. 575/2013 ne smejo preseči ustreznih odstotkov, ki jih glede na valuto določajo izvedbeni tehnični standardi, sprejeti v skladu s členom 419(4) Uredbe (EU) št. 575/2013.
   2.   Za namene odstavka 1 institucije pri uporabi odstopanj iz člena 419(2) Uredbe (EU) št. 575/2013 odstotek izračunajo kot odstotek X od Y, pri čemer je:
   
               (a)
            
            
               „X“ vsota vrednosti vseh likvidnih sredstev, za katera se uporablja odstopanje iz člena 419(2)(a) Uredbe (EU) št. 575/2013, po uporabi vseh odbitkov ter najvišjega zneska, ki ga je mogoče črpati iz kreditne linije, za katero se uporablja odstopanje iz člena 419(2)(b) Uredbe (EU) št. 575/2013;
            
         
               (b)
            
            
               „Y“ vsota likvidnih sredstev, ki jih mora imeti institucija, da izpolnjuje zahtevo glede likvidnostnega kritja v skladu s členom 412 Uredbe (EU) št. 575/2013.
            
         Člen 8
   Končne določbe
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 26. januarja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 176, 27.6.2013, str. 1.
   
      (2)  Baselski odbor za bančni nadzor, Basel III: The Liquidity Coverage Ratio and liquidity risk monitoring tools, januar 2013.
   
      (3)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).